CELEX: C2005/082/78
Language: fi
Date: 2005-04-02 00:00:00
Title: Asia T-87/05: EDP-Energias de Portugal S.A:n 25.2.2005 Euroopan yhteisöjen komissiota vastaan nostama kanne

2.4.2005   
            
            
               FI
            
            
               Euroopan unionin virallinen lehti
            
            
               C 82/44
            
         EDP-Energias de Portugal S.A:n 25.2.2005 Euroopan yhteisöjen komissiota vastaan nostama kanne
   (Asia T-87/05)
   (2005/C 82/78)
   Oikeudenkäyntikieli: englanti
   EDP-Energias de Portugal S.A., kotipaikka Lissabon (Portugali), on nostanut 25.2.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat C. Botelho Moniz, R. García-Gallardo, A. Weitbrecht ja J. Ruiz Calzado.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa komission asiassa COMP/M.3440 EDP/GNI/GDP 9.12.2004 tekemän päätöksen, jolla keskittymä, jolla Energias de Portugal SA ja ENI Portugal S.p.A. hankkivat yhteisen määräysvallan Gás de Portugal SGPS S.A:ssa, todettiin yhteismarkkinoille soveltumattomaksi;
            
         
               —
            
            
               velvoittaa komission korvaamaan oikeudenkäyntikulut mukaan lukien kantajan kulut.
            
         Oikeudelliset perusteet ja pääasialliset perustelut
   Riitautetulla päätöksellä komissio totesi yhteismarkkinoille soveltumattomaksi keskittymän, jolla kantaja hankki yhdessä ENI Portugal Investments S.p.A:n kanssa yhteisen määräysvallan Gás de Portugal SGPS S.A:ssa, joka on yhtiö, jonka toiminta kaasualalla kattaa kaikki jakelu- ja toimitusketjun tasot Portugalissa.
   Kanteensa tueksi kantaja esittää ensinnäkin, että riitautettuun päätökseen johtanutta menettelyä suorittaessaan komissio loukkasi hyvän hallintotavan periaatetta ja laiminlöi olennaisia menettelyyn liittyviä edellytyksiä, kun se ei myöntänyt vastaajalle riittävää mahdollisuutta tutustua keskittymän osapuolten ehdottamia sitoumuksia koskevan markkinatestin lopputulokseen ja kun se ei tehnyt puolueetonta ja huolellista arviointia ehdotetuista sitoumuksista arvioidessaan markkinatestiä.
   Kantaja väittää lisäksi, että komissio rikkoi myös EY 253 artiklan mukaista velvollisuuttaan perustella asianmukaisesti päätöksensä, koska se vetosi luottamuksellisiksi katsomiinsa tietoihin, joita ei paljastettu kantajalle.
   Kantaja vetoaa myös siihen seikkaan, että Portugalin kaasumarkkinat on luokiteltava direktiivin 2003/55 (1) 28 artiklan 2 kohdan mukaisesti ”uusiksi” ja niiden hyväksi sovelletaan huhtikuuhun 2007 saakka poikkeusta tästä direktiivistä. Kantaja katsoo, että arvioimalla keskittymän vaikutuksia markkinoilla, jotka eivät ole avoimina kilpailulle, komissio rikkoi Portugalin hallituksen oikeutta järjestää uudelleen kaasualan rakenne poikkeuskauden aikana. Lisäksi se väittää, että komissio sovelsi väärin asetuksen 4064/89 (2) 2 artiklan mukaista aineellista arviointia väittäessään arvioivansa ehdotetun keskittymän vaikutukset poikkeuskauden lopussa usean vuoden kuluttua.
   Kantajan mukaan tätä artiklaa ja perusteluvelvollisuutta on lisäksi rikottu, kun komissio ei ole arvioinut, estääkö kantajan ja Gás de Portugalin määräävän aseman vahvistuminen kaasu- ja sähkömarkkinoilla merkittävästi kilpailua.
   Lopuksi kantaja esittää, että komissio rikkoi asetuksen 4064/89 8 artiklan 2 kohtaa ja 8 artiklan 3 kohtaa toteamalla, että ehdotettu kauppa on julistettava yhteismarkkinoille soveltumattomaksi huolimatta osapuolten ehdottamista sitoumuksista.
   
      (1)  Maakaasun sisämarkkinoita koskevista yhteisistä säännöistä ja direktiivin 98/30/EY kumoamisesta 26 päivänä kesäkuuta 2003 annettu Euroopan parlamentin ja neuvoston direktiivi 2003/55/EY, EUVL L 176, s. 57.
   
      (2)  Yrityskeskittymien valvonnasta 21 päivänä joulukuuta 1989 annettu neuvoston asetus (ETY) N:o 4064/89, EYVL 1990, L 257, s. 13.